Muusikud korraldavad koondatava politsei- ja piirivalveorkestri ning kaitseväeorkestri toetuseks lähiajal meeleavalduse, mis võib toimuda kas siis riigikogu ees või Vabaduse väljakul.
Eelmisel nädalal kohtus politsei- ja piirivalveorkestri orkestrantidega politsei- ja piirivalveameti peadirektor Elmar Vaher.
„Meeleolud on väga rasked. 34 inimese töökoht on PPA orkestris otseselt ohus,“ tunnistas dirigent Hando Põldmäe.
Muusikud plaanivad lähiajal korraldada koondatavate orkestrite toetuseks meeleavalduse. Politsei- ja piirivalveorkestri orkestrandi sõnul oodatakse sinna kõikide kollektiivide muusikainimesi. Kohale tulevad ilmselt ka politseiorkestri liikmed, kes pole küll vormis, kuid esinevad siiski.
Koondatavate orkestrite toetuseks on välja astunud ka multitalent Mart Sander, kes sõnab, et ta ei tea küll kõiki tagamaid, kuid tema meelest on siiski groteskne, et sel ajal, kui kaitsevaldkonna eelarve on ajalooliselt kõrgeim, võtab keegi vastu otsuse, et edaspidi saame hakkama usu ja muusikata. „Orkestrantidele on see kindlasti eriti valus näkkusülitamine ajal, mil muusikute tööpõld on olematuks kuivanud. Minu enda svingorkestri orkestrandid on olnud ilma tööta eelmise aasta septembrist peale. Mitmete jaoks on kaitseväe ning politsei- ja piirivalveameti orkester ainsaks võimaluseks professionaalselt töötada,“ räägib ta. „Tegin neile juba ettepaneku, et moodustagu palgasõdurite ühendorkester, kes ei ole lojaalsed ühelegi riigile ja keda ei pea ükski piir. Arvan, et muusikud võiksid Toompeal teha vahetustega protestikontserdi, nii et muusika ei katkeks kordagi, kuni aina palgatõusu nautivate riigikogulaste närvid lihtsalt enam vastu ei pea!“
Muusik Sandra Nurmsalu küsib, kas me oleme riigina pankrotti minemas, et on vältimatult vajalik hakata eesti kultuuril tasapisi otsi kokku tõmbama. „Vägisi tekib huulile ka hoopis isevärki küsimus ja julgen selle siin ka esitada - kas kokkuhoiukäsud on sihilikult suunatud inimese hingehoiu ja muusika pihta, mis on oma olemuselt ülendavad ja aegade algusest inimesi ühendanud? Või ei saa meie ametnikud ja juhid aru kultuuri väärtusest ja selle elus hoidmise olulisusest? „
„Või on meie riigi rahakott tõesti nii tühjaks saanud, et me peamegi ohverdama oma orkestrid ja kaplanid, et suudaksime üldse töös hoida PPA-d, kaitseväge ja oma Eesti riiki üleval pidada? Sellisel juhul küsin: mida järgmisena kärbime ja milline riik meile varsti vastu hakkab vaatama? Excelis on kena, aga kabinetiaknast välja piiludes?“